НэхъыфIхэм хабжэ
«Мэшыкъуэ-2013» фIэщыгъэм щIэту гъэмахуэм екIуэкIа щIалэгъуалэ форумым щагъэлъэгъуа проектхэм ящыщу нэхъыфIхэм хабжащ икIи абы зэрелэжьын ахъшэ къратащ КъБР-м и ЩIалэгъуалэ палатэм хэт, филолог ныбжьыщIэ Дзэгъащтэ Азэмэт.
Абы и проектыр ехьэлIащ Кавказ щIыналъэм щыпсэу лъэпкъхэм я псалъэжьхэр, псынщIэрыпсалъэхэр, псалъэ шэрыуэхэр зэхуэхьэсауэ аудиодискым тету къыдэгъэкIыным. Азэмэт къызэрыджиIамкIэ, аудиоверсием къежьапIэ хуэхъуащ иужьрей илъэсхэм цIыхум зэманыр къемэщIэкI зэрыхъуам къыхэкIыу, аудиотхылъхэм я зэфIэкIымрэ абыхэм яIэ щIэупщIэмрэ хэхъуэ зэпыту зэрекIуэкIыр: абыхэм тыншу, уи Iуэхуи къэмынэу уодэIуэф гъуэгу утетми, лэжьыгъэ гуэр упэрытми. Къыхэгъэщыпхъэщ щIалэгъуа-лэм гъэсэныгъэ тэмэм яхэлъхьэнымкIэ, шыIэныгъэ яхэлъу къэгъэтэджынымкIэ проектым мыхьэнэ ин зэриIэр.
«Дэ зэхуэтхьэс псалъэжьхэмрэ псынщIэрыпсалъэхэмрэ тхылъ щхьэхуэхэм иту бгъуэтынущ, ауэ абыхэм я къэлъыхъуэным текIуадэ зэманыр еджакIуэхэмкIи студентхэмкIи икъукIэ зэпэлъытащ, абы къыхэкIыуи еджэр мащIэщ. Иджыпсту проектым щылэжьыпхъэхэм ящыщу дыкъызэджапхъэр зэхуэтхьэсащ, зэманым нэхъ къезэгъыу къэтлъытэхэр къыхэтхащ. Ахэр щIэддзауэ студием щыдогъэтх», — къыхигъэщащ Дзэгъащтэм.
Аудиотхылъыр макъ зэхэщIыкIыгъуэ дахэкIэ тхарэ удэзыхьэх макъамэ щIэлъыжу къыдэкIынущ.
Лъостэн Музэ.
